Birthe Rønn Hornbech (V), 2010-01-19:
Jeg takker for debatten.
Jeg synes, at der var mange positive indlæg.
Der har været flere, som har udtalt sig mod au pair-forældrenes misbrug, for nu at tage det først.
Det er jeg ganske enig i, og jeg må sige, at det jo tit er vellønnede familier, der har råd til en au pair, og som skulle vide bedre, og som sidder på nogenlunde indflydelsesrige poster i Danmark.
Jeg er lige så forarget som andre, når det bliver misbrugt,
og vi vil selvfølgelig følge op på det.
Det siger sig selv.
Så har der været sådan mere holdningsmæssige og lidt spørgende betragtninger om filosofien bag det her.
Altså, en del af lovforslaget er jo et resultat af det udvalgsarbejde, der er foretaget for at se, om vi kunne få nogle gode ideer fra udlandet om asylsøgernes vilkår.
Det er nogle af forslagene.
Indvandringsprøven er jo en gammel sag, men da vi skulle forsøge at implementere den – det må vi altså sige – blev det rent ud sagt meget bøvlet, hvis man ude i 117 forskellige lande, hvor der måske ikke engang var danske repræsentationer, skulle pålægge ansøgerne at få aflagt denne prøve.
Derfor kan man altså nu aflægge prøven her i Danmark, og der er den filosofi bag det, som der var, da man vedtog indvandringsprøven.
Men jeg vil gerne sige mere generelt, at meningen altså selvfølgelig er, at man lige får et førstehåndsindtryk.
De, der så har talt om – og det gælder også fru Marianne Jelved – tvungen danskundervisning, kan være ganske rolige, for det skal nok komme med reformen af udlændingelov og integrationslov, hvor det vil fremgå meget klart af lovens hensigt, at vi forventer, at alle, der vil være i Danmark, integrerer sig.
Jeg kan også godt røbe herfra, at opholdstilladelserne også vil blive kædet sammen med, om man vil integrere sig.
Man skal ikke mere regne med nogen automatik, når man søger om permanent opholdstilladelse.
Det vil simpelt hen afhænge af, at man integrerer sig.
Så er der rejst nogle indvendinger fra nogle af partierne om diskrimination, fordi nogle har en højere intelligenskvotient end andre.
Ja, det kan man selvfølgelig godt kalde diskrimination, men den holder nu altså ikke i juraen.
Vi ved jo godt, at der er nogle, der er mere intelligente end andre, og der er nogle, der har en højere uddannelse end andre.
Den her prøve lægges til rette på en sådan måde, at vi tror på, at det kan alle finde ud af.
Det er ikke en integration.
Man kan sige, at det er en smagsprøve, hvor man får lejlighed til at vise, at man altså er interesseret i at lade sig integrere, og hvor man også får lejlighed til at stifte bekendtskab med danske normer.
Der kan jo være nogle, der, når de opdager, hvad det handler om, ikke vil være her.
Vi ved jo godt, at der findes lande ude i verden, som har en meget anden opfattelse af lovgivning, af seksualitet, for slet ikke at snakke om homoseksuelle, og de får altså så en chance for at lære danske normer at kende og sige, at de ikke bryder sig om duften i bageriet.
Men den egentlige integration kommer selvfølgelig bagefter.
Så har der været spørgsmålet om ungdomsuddannelsen, og det er sådan set noget, jeg har lagt meget vægt på, fordi Røde Kors har været lidt famlende.
De gør jo, hvad de kan for at sørge for at beskæftige – i gåseøjne – også unge mennesker, sørge for, at de bruger deres tid fornuftigt, mens de er her, og jeg følte en vis usikkerhed om, hvad der nu også var lovligt, og derfor har vi simpelt hen nu formuleret det på den måde, at unge asylsøgere altså kan gennemføre en ungdomsuddannelse.
Men jeg er også nødt til at sige, at de selvfølgelig ikke kan få lønnet praktik.
Vi har haft lange forhandlinger med flere partier om, om vi kunne få en eller anden aftale, og det var altså ikke muligt at finde en konstruktion, hvilket hr. Karsten Lauritzen jo også nævnede.
Jeg giver gerne en liste over uddannelserne.
Der er jo altså en række uddannelser, hvor man ikke skal i lønnet praktik.
Så spurgte hr. Jesper Langballe: Hvad så, hvis man pludselig får afslag eller der kommer en hjemsendelsesaftale med det pågældende land, når man har fået den her fordel, fordi nu står det klart i loven, at man kan gennemføre en ungdomsuddannelse?
Jamen så er udgangspunktet, at man skal udsendes.
Men det er rigtigt, at der i bemærkningerne står – hvis hr. Jesper Langballe læser lidt længere ned – kort tid.
Mit udgangspunkt er, at det, man har lært, altid er en fordel, og så skal man udsendes, når man kan det.
Men det er klart, hvis de står midt i eksamen eller er – om jeg så må sige – på læseferie og står lige foran eksamen, så kan det jo godt være, at man skal sige, at det er rimeligt.
Men der er ganske få af dem, så jeg tror slet ikke, at det bliver noget problem at forvalte det.
Det er vel egentlig, hvad der er af spørgsmål til mig.
Jeg hører en positiv linje fra en række partier, og det vil jeg gerne sige tak for.
Der har været rejst en del diskussioner om, hvad man vil spørge om i Integrationsudvalget.
Det siger sig selv, og det behøver jeg ikke at sige her, for jeg skal svare, og det gør jeg selvfølgelig med glæde.
Bare kom an med spørgsmålene.